Diari Oficial de la Generalitat Valenciana


Sumari del DOGV 5153, del 13-12-2005 (2005/13156)

ORDRE de 29 de novembre de 2005, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla rector d'ús i gestió del paisatge protegit de la desembocadura del Millars.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5153

Data del DOGV
:   13-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/13943


Data del document
:   29-11-2005

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * Vila-real
    * Almassora
    * Borriana
    * protecció del paisatge
    * programa d'actuació
    * reserva natural

ORDRE de 29 de novembre de 2005, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla rector d'ús i gestió del paisatge protegit de la desembocadura del Millars. [2005/X13384]
  
L'article 5 del Decret 79/2005, de 15 d'abril, del Consell de la Generalitat, de declaració del Paisatge Protegit de la Desembocadura del Millars, de conformitat amb el que disposa la Llei 11/1994, de 27 de desembre, d'Espais naturals protegits de la Comunitat Valenciana, estableix que es redactarà un pla rector d'ús i gestió de l'espai protegit.
  
Aquest pla rector establirà l'ordenació detallada del territori i els recursos ambientals del paisatge protegit i determinarà, així mateix, un marc normatiu i de procediment per a l'execució dels plans, programes i actuacions en relació amb la gestió i el maneig de l'espai protegit.
  
En vista d'allò anteriorment exposat, i segons les facultats previstes en el Reglament orgànic i funcional de la Conselleria de Territori i Habitatge i en l'exercici de les competències atribuïdes per la Llei 11/1994, de 27 de desembre, d'Espais naturals protegits de la Comunitat Valenciana,
  
ORDENE
  
Article 1
  
1. S'acorda iniciar el procediment d'elaboració i aprovació del Pla rector d'ús i gestió del Paisatge Protegit de la Desembocadura del Millars, l'àmbit territorial del qual ve definit en l'article 2 del Decret 79/2005, de 15 d'abril, del Consell de la Generalitat, de declaració del Paisatge Protegit de la Desembocadura del Millars, i figura com a annex a aquesta ordre, i que comprén parcialment els termes municipals d'Almassora, Borriana i Vila-real, municipis situats a la província de Castelló.
  
2. Aquest procediment s'inicia conforme al que establixen els articles 37 a 41 de la Llei 11/1994, de 27 de desembre, d'Espais naturals protegits de la Comunitat Valenciana, com també en el article 5 del Decret 79/2005, de 15 d'abril, del Consell de la Generalitat, de declaració del Paisatge Protegit de la Desembocadura del Millars.
  
Article 2
  
1. De conformitat amb el que disposa l'article 28 de la Llei 11/1994, de 27 de desembre, d'Espais naturals protegits de la Comunitat Valenciana, dins de l'àmbit del Paisatge Protegit de la Desembocadura del Millars no poden atorgar-se, per part de les administracions competents, autoritzacions, llicències o concessions que habiliten per a la realització d'actes de transformació de la realitat física i biològica sense haver-hi, amb caràcter previ, informe favorable de la Conselleria de Territori i Habitatge. Aquest informe serà de caràcter preceptiu i vinculant, i ha de ser emés per l'administració actuant en el termini màxim de 90 dies.
  
2. Les mesures cautelars a què fa referència l'anterior apartat 1, de conformitat així mateix amb l'esmentat article 28 de l'esmentada Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del pla, mitjançant un acord del Consell de la Generalitat a proposta del conseller de Territori i Habitatge.
  
Article 3
  
Es faculta la Direcció General de Planificació i Ordenació Territorial de la Conselleria de Territori i Habitatge, per a realitzar les actuacions tendents a l'aprovació del Pla rector d'ús i gestió del Paisatge Protegit de la Desembocadura del Millars, prèvia la tramitació del oportú expedient d'acord amb els procediments legalment previstos.
  
DISPOSICIÓ FINAL
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 29 de novembre de 2005
  
El conseller de Territori i Habitatge,
  
RAFAEL BLASCO CASTANY